Návrh 
na zmenu uznesenia vlády č. 1040 z 5. decembra 2007 k materiálu                            "Návrh na úhradu príspevku na spolufinancovanie spoločných projektov 
Slovenskej republiky a Organizácie pre ekonomickú spoluprácu a rozvoj (OECD)
v rokoch 2008 - 2011"

Od získania plnoprávneho členstva v OECD v roku 2000 sa Slovenská republika podieľa na financovaní činnosti organizácie formou povinného členského príspevku, ktorého výška sa každoročne vypočítava podľa tzv. príspevkovej škály stanovenej na základe priemeru HDP danej krajiny za tri predchádzajúce roky. Členský príspevok SR do časti I rozpočtu OECD je každoročne hradený z účelových rozpočtových prostriedkov kapitoly MZV SR na základe uznesenia vlády SR č. 412/2005. 

Okrem členských príspevkov určených na časť I rozpočtu organizácie tvoria súčasť časti II rozpočtu OECD príspevky, ktoré jednotlivé členské krajiny OECD poskytujú na spoločné programy a projekty podľa vlastných priorít a finančných možností. SR sa zúčastňuje celkovo 20 programových schém, pričom finančné príspevky sú hradené z kapitol gestora príslušnej aktivity. 

Z rozpočtu MZV SR boli naviac v rokoch 2001-2006 poskytované na základe uznesenia vlády SR č. 1051/2000 prostriedky formou dobrovoľného príspevku (cca 68.000 eur ročne) na financovanie spoločných projektov SR a OECD.

Pretože MZV SR považovalo za dôležité pokračovať v poskytovaní príspevku SR na spoločné projekty SR a OECD a podporovať tak spoluprácu s OECD, minister zahraničných vecí predložil na rokovanie vlády SR materiál „Návrh na úhradu príspevku na spolufinancovanie spoločných projektov Slovenskej republiky a organizácie pre ekonomickú spoluprácu a rozvoj (OECD) v rokoch 2008 – 2011“, ktorý bol schválený v decembri 2007 a ktorý ustanovuje výšku príspevkov na spoločné projekty SR a OECD nasledovne:

Rok	Príspevok
EUR		
2008	68 800		
2009	70 000	z toho 25 000€ - príspevok do OECD	
		z toho 45 000€ - položka 641 - transfery v rámci sektora verejnej správy a podpoložka 641006 - transfery rozpočtovej organizácii	
2010	70 000	z toho 25 000€ - príspevok do OECD	
		z toho 45 000€ - položka 641 - transfery v rámci sektora verejnej správy a podpoložka 641006 - transfery rozpočtovej organizácii	
2011	70 000	z toho 25 000€ - príspevok do OECD	
		z toho 45 000€ - položka 641 - transfery v rámci sektora verejnej správy a podpoložka 641006 - transfery rozpočtovej organizácii	

So zámerom skvalitniť proces identifikovania projektov takto financovaných a zvýšiť jeho transparentnosť bol vedením MZV SR prijatý „Mechanizmus výberu spoločných projektov SR a OECD“. Výber a schvaľovanie projektov prebieha na Koordinačnom výbore pre činnosť SR v OECD, ktorého činnosť koordinuje odbor medzinárodnej ekonomickej spolupráce MZV SR (ďalej OMES). Finančné prostriedky budú, na základe toho, prideľované na vybrané projekty cielene, pri rešpektovaní požiadavky prínosu pre SR a efektívnosti vynakladania rozpočtových zdrojov. V praxi to znamená, že finančné prostriedky nemusia byť poukazované iba priamo OECD, ale aj rezortom vlády SR. Tým sa však mení charakter rozpočtovania finančných prostriedkov. Prichádza k zmene, keď už z pozície SR nepôjde o členský príspevok do medzinárodnej organizácie, ale aj o transfer finančných prostriedkov rozpočtovej organizácii v rámci sektora verejnej správy.

V tejto súvislosti pripravilo MZV tento návrh na zmenu uznesenia vlády SR č. 1040/2007, ktorý rieši zmenu účelu použitia finančných prostriedkov na rozpočtovanie finančných prostriedkov pre roky 2009-2011 na položke 641 - transfery v rámci sektora verejnej správy a podpoložke 641006 - transfery rozpočtovej organizácii. Prostriedky na spoločné projekty SR a OECD budú poskytované z rozpočtovej kapitoly MZV SR a budú hradené podľa typu projektu, ktorý bol schválený na Koordinačnom výbore pre činnosť SR v OECD (rok 2008 – viď tabuľka v prílohe). Finančný príspevok na uskutočnenie projektu schváleného koordinačným výborom sa jeho príjemcovi v roku 2008 prevedie prostredníctvom rozpočtového opatrenia MF SR v rámci medzirezortného programu 09701 Príspevky SR do medzinárodných organizácií.